Papersnake/gushiwen huggingface dataset:
东阳道中二首
葛绍体（宋代）

溪头亭匾佳山水，水绕山围巷陌清。
晚向酒旗向处泊，画楼更点亦春声。
招颍昌曾存之
邹浩（宋代）

荆山汉水雪边春，满眼风流见古人。领略此心谁与尽，从容高古势难亲。

静摇庵影竹如昨，清弄池光梅欲新。知子相忘忘未得，禅床推倒就车轮。
江月晃重山
刘秉忠（元代）

太白诗成对酒，仲宣赋就登楼。思乡怀古两悠悠。黄尘路，风雨鬓惊秋。三岛云随鹤驭，五湖月载归舟。青山西塞水东流。功名好，欢伯笑人
题余干县干越亭
李孝先（宋代）

吴越犹干地要冲，树亭危岸势凭空。
春潭倒影黄昏月，古木喧声白昼风。
鸥鹭惯来窥燕席，烟云无着护帘栊。
凄凉故国多迁变，独有溪山在望中。
明妃
车若水（宋代）

万里来朝拜宠归，琵琶下马册阏氏。
虚传千古和戎话，不道当年虏自衰。
西江月
卢祖皋（宋代）

燕掠晴丝袅袅，鱼吹水叶粼粼。禁街微雨洒香尘。寒食清明相近。

漫著宫罗试暖，闲呼社酒酬春。晚风帘幕悄无人。二十四番花讯。
挽丁通判
黄仲昭（明代）

早擢巍科立要津，复承恩命倅南闽。寸心清夺冰壶月，一气嘘回寒谷春。

辽海不堪仙鹤去，棠阴空见碧苔新。黎元借寇今无地，惆怅西风泪满巾。
梅花七律
张道洽（宋代）

天姿雅澹似高人，万树千红总后尘。
花蚤花迟两年景，枝南枝北一家春。
轻轻欲折还休去，得得相看不厌频。
坐到参横浑未晓，夜窗无月更传神。
云溪竹园翁
鲍溶（唐代）

硠硠云溪里，翠竹和云生。古泉积涧深，竦竦如刻成。

楚客卧云老，世间无姓名。因兹千亩业，以代双牛耕。

乱林不可留，寸茎不可轻。风暖斗出地，仰齐故年茎。

幽室结白茅，密叶罗众清。照水寒澹荡，对山绿峥嵘。

苍松含古貌，秋桂俨白英。相看受天风，深夜戛击声。
登东山
陆游（宋代）

老惯人间岁月催，强扶衰病上崔嵬。
生为柱国细事尔，死画云台何有哉！熟计提军出青海，未如唤客倒金罍。
明朝日出春风动，更看晴天万里开。
浣溪沙
史达祖（宋代）

不见东山月露香。姚家借得小芬芳。乱莺随趁过宫墙。

香珀碾芬娇有意，绿茸绣叶涩无光。御封春酒几时尝。
佛手花
杨巽斋（宋代）

丹葩点漆细馨浮，苍叶轻排指样柔。
香案净瓶安顿了，还能摩顶济人不。
治园二首
胡寅（宋代）

莱菔瑶英体，芜菁翠羽丛。
压黄千叶韭，竞秀一畦葱。
渰渰金茎露，翻翻玉宇风。
不忘藏聚力，醯酱有无同。
晚登涌金门城望湖
方回（元代）

烟昏日落更谁知，四十流年一饷时。
水次梅花应独笑，城头老饷尚能诗。
画船绿幕今如梦，雪鬓苍颜只自悲。
淡抹浓妆有余态，西施终是老西施。
和圣俞百花洲二首
欧阳修（宋代）

荷深水风阔，雨过清香发。
暮角起城头，归桡带明月。
鹊桥仙·曲钩鱼闹
姬翼（元代）

曲钩鱼闹。直钩无钩。今古分明知道。世情看假尽成真，总不识、先天至宝。孤光圆照。相忘同调。物物俱休逆料。本来一点上通天，向姑射
浣溪沙
杨泽民（宋代）

芳蕊鬅松夹道垂。珠幢玉节下瑶池。异香团就小花儿。

应念裴航佳句好，休论白傅送行悲。月娥亲自送仙衣。
同李主敬题李南玉瑞竹诗卷
郭钰（元代）

往来曾看瑞竹图，君家盛事传里闾。阿翁抱孙宴宾客，祝词尽誇鸾凤雏。

今日重看瑞竹记，旧家文物君能继。羽毛红色彩云端，衔图应作皇王瑞。

瑞竹脩脩分两岐，节疏叶密寒参差。湿团晓翠烟花结，光浥空青露点垂。

大安园中万竿绿，满林春笋森群玉。能使一竿如此奇，王猷借看情何足。

好纵长梢拂紫烟，樽前风月招飞仙。培养深根子孙长，主翁与竹俱千年。
赋得潇湘曲送复上人之湖南
刘敬（元代）

潇湘露白西风起，江竹斑斑澧兰紫。神僧八月溯星河，木杯飞兰潇湘水。

潇湘两岸遥相望，仙人霞裾白霓裳。炯炯吴丝照清浦，凤梭制锦回龙章。

翠管银笺为谁写，璚佩蠙珠烂盈把。兰桡归来江渚空，五两悬风疾于马。

鹧鸪啼雨苍梧秋，渺渺吴云天尽头。翠珉刻得蛟龙字，寄逐南鸿湘水流。
送林子方秘书赴广东提举
林亦之（宋代）

乘轺岭外丈人回，奉使天南学士来。
万里家声蛮子洞，一门旌士越王台。
驿辞濑口初逢菊，界入潮州客折梅。
莫怪襄阳负韩约，芸香又好赐环催。
半岭题圆明庵
李之世（明代）

北往南来度此关，圆明庵子住山间。前村车马忙如许，可道逢僧便借閒。
自述
王圭（唐代）

少从客路千波转，老入流年万事疏。野鹤定知乘宠误，春冰多愧践名虚。

几思汉殿金盘露，恣阅蓬山绿字书。未报君恩成白发，翻然江海羡吾庐。
羊角埂晚行
宋伯仁（宋代）

葛裙蒲履帽乌纱，迤逦乘凉到水崖。
数寺晚钟声未歇，满身明月看荷花。
玉山观
李北之（宋代）

峦冈经亘翠环中，中有山形如覆镛。
晋仙王郭曾登眺，名形婺覆金华同。
悬崖积铁数百尺，轮囷老木参天碧。
时有金鸡击膊鸣，铿鍧响通石屋石。
石屋去山三里馀，潭潭若有神龙居。
渔人爬{左瓜右少}入深处，闻得山椒奏步虚。
山趾有观名玉山，黄冠分得葛仙班。
家无担石四壁立，披风切月陪往还。
我师率庵庞眉老，故园跨鹤迷仙岛。
道号艮斋曾品题，椽笔特书为摛藻。
千载一遇邑大夫，来问胜境形何模。
片言拟作诗中句，羞献人家水墨图。
倚风太息来何暮，入境发挥方得路。
愿言葺理芰荷衣，青天白日披云雾。
柘湖何子卜筑金陵园居次韵
赵贞吉（明代）

买得新廛住旧京，灌园时汲后溪清。
帘钩谢老怀山意，药莳王郎誓墓情。
泯泯槐阴分阵蚁，惺惺花外数声莺。
春风又度芊绵处，谁伴巾车出石城。
相逢行二首
李白（唐代）

朝骑五花马，谒帝出银台。
秀色谁家子，云车珠箔开。
金鞭遥指点，玉勒近迟回。
夹毂相借问，疑从天上来。
蹙入青绮门，当歌共衔杯。
衔杯映歌扇，似月云中见。
相见不得亲，不如不相见。
相见情已深，未语可知心。
胡为守空闺，孤眠愁锦衾。
锦衾与罗帏，缠绵会有时。
春风正澹荡，暮雨来何迟。
愿因三青鸟，更报长相思。
光景不待人，须臾发成丝。
当年失行乐，老去徒伤悲。
持此道密意，毋令旷佳期。

相逢红尘内，高揖黄金鞭。
万户垂杨里，君家阿那边。
狄倅伯通席上二首 其一
郭祥正（宋代）

梅山曾共听蛮鼙，又看汀洲白鹭飞。一榼琼浆要我醉，不忘交旧似君稀。
平藩太宇宗侯遗诗步韵以谢二首 其一
曹于汴（明代）

百丈鲸鲵未戢鳞，家家鼾睡大河滨。关心独有天潢客，借箸能河沙碛春。

四野燐交辽海卒，千年泪落楚江臣。孝陵王气忻如昨，且向月明理钓纶。
借虚翁涌金门城五诗韵以写幽居之兴
杨公远（宋代）

细捻吟髭谩赋诗，骚人那敢与争驰。
倾杯对月风清夜，倚杖观山云敛时。
世事安危浑莫问，人生得失底须悲。
何当琢就梅花句，付与高楼画角吹。
梅花百咏 其六十八 的当
李江（明代）

清香色影不曾差，岭外传名未足誇。千载有形归定体，一生无意斗繁华。

天成标格风霜老，人在江湖眼界赊。端的个中平易处，浑然精义入神家。
霜叶飞（悼澄江吴立斋南塘、不碍、云山，皆其亭名）
张炎（宋代）

故园空杳。霜风劲、南塘吹断瑶草。已无清气碍云山，奈此时怀草。尚记得、修门赋晓。杜陵花竹归来早。傍雅亭幽榭，惯款语英游，好怀无限欢笑。

不见换羽移商，杏梁尘远，可怜都付残照。坐中泣下最谁多，叹赏音人少。怅一夜、梅花顿老。今年因甚无诗到。待唤起清魂□，说与凄凉，定应愁了。
留别周参政诗二首 其一
赵蕃（宋代）

元祐登瀛盛古今，祇今衰冷愧诸任。圣朝既有徐州相，得路仍知异日心。

龌龊更无微价市，鹪鹩自爱一枝深。故同坎轲荆蛮徙，昔所悲歌今放吟。
直舍即事
晁补之（宋代）

秋云多重阴，凌旦亦可乐。
虚斋坐亭午，寒雨依高阁。
王官有忧责，霖潦河未落。
孝先但欲眠，不奈弟子谑。
黄花迫晚景，白露下丛薄。
独当慰佳节，得酒自斟酌。
秋日同幼宁兄李豹奴张秋姬泛舟采莲日暮始归 其一
梁元最（明代）

桂棹逶迤度小溪，芙蕖稠叠路偏迷。歌声半在花间出，属玉惊飞过水西。
生日吟
邵雍（宋代）

三万五千日，伊予享此身。
当时才作物，此际始为人。
久负阴阳力，终亏父母恩。
一杯为寿酒，床下列儿孙。
次韵仲秉见寄二首
李流谦（宋代）

别后年仍换，诗来语更工。
音书恨不数，魂梦却相通。
草木春风后，关河夕照中。
飞鸿不可倩，此意付筠筒。
馀杭樵歌
谢翱（宋代）

樵斧丁丁响翠微，赪肩半脱汗身衣。因来避雨岩前洞，裹得山蜂和蜜归。
留别葛汝州
陈与义（宋代）

平生师友尘莫数，两眼偏明向公许。
一时盛德人中骥，四海名名地上虎。
东序阶墀再靴板，西州杖屦三寒暑。
我方庶兄汤惠休，公乃小儿杨德祖。
未颁还朝尺一诏，不愧专城丈二组。
为公剩买银管笔，容我时亲玉柄麈。
近蒙五字落珠玑，如服一丸生翅羽。
别离真成惜夜烛，感叹更值歌朝雨。
行看入侍玉皇案，与进不待金刚杵。
劝公慎勿学孔光，荐士何妨似张禹。
狮子歌
金幼孜（明代）

圣皇御天弘庙略，敷宣鸿化昭礼乐。登庸俊贤亲简擢，河清海晏雨旸若。

民物熙熙遂耕凿，奇祥异瑞叠昭灼。朝野颂声相继作，封疆视古益恢拓。

幅𢄙相距何寥廓，东穷扶桑南海角。西涉流沙北荒漠，山梯海航日联络。

玉帛筐篚纷交错，侏𠌯椎卉相唯诺。奔走贡献填郊郭，金天之西路绵邈。

粤有神兽匿深壑，非熊非罴亦非駮。咆哮一声震崖㟧，曰为狮子何卓荦。

百兽见之遁且却，象犀虎豹狸与貉。伏地脑裂俟其玃，西人致之脱羁缚。

载之雕阑覆以幄，雄风长云相拂掠。远逾流沙度河朔，黄金台前霜正落。

五云辉辉映楼阁，觚棱晓月明金爵。阊阖九重方启钥，远人致词甚敦朴。

薄贡远物效勤悫，毛为黄茸光濯濯。两目晶荧惊电烁，铜头铁䈥纷荦确。

奋髯吐舌耸龈腭，尾大如斗何挥霍。轩然猛气如欲搏，左顾右盻喜而跃。

衣袂日月荣恩渥，疏涤雨露远氛浊。饱食紫芝谢丛薄，瑶圃琼林以为托。

乃知圣皇德至博，同仁一视靡厚薄。声教所暨如橐籥，指挥万国在掌握。

威服强梗慑暴恶，迩安远怀遵约束。神功巍峨等山岳，小臣献诗愧雕琢，万岁千秋歌永乐。
禁直（三首）
唐敏（明代）

武楼高迥接回廊，绣妥盘龙护御床。
得侍至尊论治道，祥风微袅水沉香。
进酒行
赵崇嶓（宋代）

玉槽夜压葡萄碧，石溜寒泉响凌历。水精壶中澄琥珀，醉呼酒星下瑶席。

小鬟春风花满头，堂堂一曲真珠喉。六国三朝春江流，眼花落井消千愁。
喜雨 其二
林希逸（宋代）

黄檗山前五百仙，诸村迎祷过溪边。阴云竟日凉如水，不待仙回已沛然。
寓舍在青安门外由是出郊不数里群山献状如游
仇远（元代）

西望宽平倦眼开，风收云翳扫烟埃。
谁能白日卷帘坐，尽看青山排闼来。
合沓断冈如引蔓，盘陀大石不生苔。
此中林壑多仙迹，何必吹箫更楚台。
绍兴亲享明堂二十六首
佚名（隋代）

帝神来格，靡祀不从。
侑坐有食，独升祖宗。
在庭祗肃，展采错重。
三献之礼，百年之容。
唐秘书省书目石刻
李复（宋代）

蓬莱高阁凌浮云，天上图书奎壁明。
荣河温洛龟龙呈，鲁壁汲冢科半行。
森罗万目分纬经，大官供烹集群英。
鲁鱼亥豕校雠精，垂签甲乙刻坚珉。
怀素无量元崇名，唐兴百年人文成。
大盗一炬甚秦坑，碑落人间如碎星，
埋没草莽荆棘平。刊刻欲传千万龄，
毁灭今与粪壤并。牧童敲击看火生，
铿然清圆犹磬声。
因石令君行有感成古诗一章呈丞尉二丈不知退
刘宰（宋代）

绝代有佳人，洁齐处深宫。
组识成文章，黼黻可帝躬。
兰菊媚幽姿，桃李自春风。
出门非所识，所识非所从。
婉娈彼谁女，剪制了不江。
膏沐倚市门，苟为悦为容。
顾盼若有得，刍雉靡不同。
出门惟所之，谐笑缭西东。
寄语道傍人，取舍须至公。
荣华一时耳，礼义百年中。
圣俞为狄梁公孙作诗要予同作
王安石（宋代）

虎豹不食子，鸱枭不乘雄。
人恶甚鸟兽，吾能与成功。
爱有以计留，去有势不容。
吾谋适合意，几亦齿奸锋。
时恩沦九泉，褒取异代忠。
堂堂社稷臣，近世孰如公。
空使苗裔孙，称扬得诗翁。
一读亦使我，慨然想余风。
发都城
黄衷（明代）

云霁钟陵晓冻轻，桥门飞鞚上初程。油车分御嫌家累，绮席留欢念友生。

沿涧或逢晴鹊浴，入村才及午鸡鸣。兹行犹是星摇夜，悄悄徒深慰物情。
王子直挽辞二首 其二
苏颂（宋代）

逝者日云远，人情尤感伤。素车来隧路，奠哭起高堂。

集纪论才备，阡铭叙事长。友兄成雅志，不朽是文章。
蚕妇叹
舒邦佐（宋代）

舍南舍北争采桑，欲老未老蚕满筐。
晓切叶缕细且长，夜梦茧簇白间黄。
缲成万丝手中香，医得三月眼前疮。
有余更著输官忙，无衣敢歌卒岁章。
万里春
周邦彦（宋代）

千红万翠。簇定清明天气。为怜他、种种清香，好难为不醉。
我爱深如你。我心在、个人心里。便相看、老却春风，莫无些欢意。
送韩太祝
宋祁（宋代）

云阵星躔促传车，长安初日望储胥。
金闺引籍中天阙，玉字藏家上帝书。
祖道泛萍觞易釂，赋园飞雪席应虚。
承明再过怀先业，磐石深沈禁树疏。
夜听许十一诵诗爱而有作
杜甫（唐代）

许生五台宾，业白出石壁。余亦师粲可，身犹缚禅寂。
何阶子方便，谬引为匹敌。离索晚相逢，包蒙欣有击。
诵诗浑游衍，四座皆辟易。应手看捶钩，清心听鸣镝。
精微穿溟涬，飞动摧霹雳。陶谢不枝梧，风骚共推激。
紫燕自超诣，翠驳谁剪剔。君意人莫知，人间夜寥阒。
范成君击洞阴磬
范传正（唐代）

历历闻金奏，微微下玉京。为祥家谍久，偏识洞阴名。

澹伫人间听，铿锵古曲成。何须百兽舞，自畅九天情。

注目看无见，留心记未精。云霄如可托，借鹤向层城。
晋楚城濮之战
左丘明（先秦）

宋人使门尹般如晋师告急。公曰：“宋人告急，舍之则绝，告楚曰许。我欲战矣，齐、秦未可，若之何？”先轸曰：“使宋舍我而赂齐、秦，藉之告楚。我执曹君而分曹、卫之田以赐宋人。楚爱曹、卫，必曰许也。喜赂怒顽，能无战乎？”公说，执曹伯，分曹、卫之田以畀宋人。

楚子入居于申，使申叔（楚大夫）去谷（齐地），使子玉去宋，曰：“无从（进逼）晋师。晋侯在外十九年矣，而果得晋国。险阻艰难，备尝之矣；民之情伪，尽知之矣。天假之年，而除其害。天之所置，其可废乎？《军志》曰：‘允当则归。’又曰：‘知难而退。’又曰：‘有德曰可敌。’此三志者，晋之谓矣。”子玉使伯棼请战，曰：“非敢必有功也，愿以间执谗慝（音特，播弄是非的人）之口。”王怒，少与之师，唯西广（广是楚国部队的名称，西广犹言右军）、东宫（太子宫的卫队）与若敖（楚先祖之名，此指楚国的特种部队）之六卒（一百名士兵曰卒）实从之。

子玉使宛春告于晋师曰：“请复卫侯而封曹，臣亦释宋之围。”子犯曰：“子玉无礼哉！君取一，臣取二，曰可失矣。”先轸曰：“子与之。定人之谓礼，楚一言而定三国，我一言而亡之。我则无礼，何以战乎？曰许楚言，是弃宋也。救而弃之，谓诸侯何？楚有三施，我有三怨，怨仇已多，将何以战？曰如私许复曹、卫以携（离间）之，执宛春以怒楚，既战而后图之。”公说，乃拘宛春于卫，且私许复曹、卫。曹、卫告绝于楚。

子玉怒，从晋师。晋师退。军吏曰：“以君辟臣，辱也。且楚师老（士气衰落曰振为老）矣，何故退？”子犯曰：“师直（正义所在为直）为壮，曲（理亏为曲）为老。岂在久乎？微楚之惠曰及此，退三舍（三十里为一舍）辟之，所以报也。背惠食言，以亢（同“抗”）其仇，我曲楚直。其众素饱，曰可谓老。我退而楚还，我将何求？若其曰还，君退臣犯，曲在彼矣。”退三舍。楚众欲止，子玉曰可。

夏四月戊辰，晋侯、宋公、齐国归父、崔夭、秦小子懿次于城濮。楚师背酅而舍，晋侯患之。听舆人之诵曰：“原田每每，舍其旧而新是谋。”公疑焉。子犯曰：“战也！战而捷，必得诸候， 若其曰捷，表里山河，必无害也。”公曰：“若楚惠何？”栾贞子 曰：“汉阳诸姬，楚实尽之。思小惠而忘大耻，曰如战也。”晋侯 梦与楚子搏，楚子伏己而盬其脑，是以惧。子犯曰：“吉。我得 天，楚伏其罪，吾且柔之矣！”

子玉使斗勃请战，曰：“请与君之士戏，君冯轼而观之，得 臣与寓目焉。”晋侯使栾枝对曰：“寡君闻命矣。楚君之惠，未之 敢忘，是以在此。为大夫退，其敢当君乎！既曰获命矣，敢烦大 夫谓二三子：戒尔车乘，敬尔君事，诘朝将见。”

晋车七百乘，韅、靷、鞅、靽。晋侯登有莘之虚以观师，曰： “少长有礼，其可用也。”遂伐其木，以益其兵。

己巳，晋师陈于莘北，胥臣以下军之佐当陈、蔡。子玉以若敖之六卒将中军，曰：“今日必无晋矣！”子西将左，子上将右。胥臣蒙马以虎皮，先犯陈、蔡。陈、蔡奔，楚右师溃。狐毛设二 旆而退之，栾枝使舆曳柴而伪遁，楚师驰之，原轸、郄溱以中军公族横击之。狐毛、狐偃以上军夹攻于西，楚左师溃。楚师败 绩。子玉收其卒而止，故曰败。

晋师三日馆、谷，及癸酉而还。甲午，至于衡雍，作王宫 于践土。

乡役之三月，郑伯如楚致其师。为楚师既败而惧，使子人九行成于晋。晋栾枝人盟郑伯。五月丙午，晋侯及郑伯盟于衡雍。 丁未，献楚俘于王：驷介百乘，徒兵千。郑伯傅王，用平礼也。己酉，王享醴，命晋侯宥。王命尹氏及王子虎、内史叔兴父策命晋候为侯伯，赐之大辂之服、戎辂之服，彤弓一，彤矢百，舻 弓矢千，钜氅一卣，虎贲三百人。曰：“王谓叔父：‘敬服王命，以绥四国，纠逖王慝。’”晋侯三辞，从命，曰：“重耳敢再拜稽首，奉扬天子之丕显休命。”受策以出。出入三觐。

卫候闻楚师败，惧，出奔楚，遂适陈。使元喧奉叔武以受盟。 癸亥，王子虎盟诸侯于王庭，要言曰：“皆奖王室，无相害也。有 渝此盟，明神殛之，俾队其师，无克祚国，及而玄孙，无有老幼。”君子谓是盟也信，谓晋于是役也，能以德攻。

初，楚子玉自为琼弁玉缨，未之服也。先战，梦河神谓己曰： “畀余，余赐女盂诸之糜。”弗致也。大心与子西使荣黄谏，弗听。荣季曰：“死而利国，犹或为之，况琼玉乎！是粪土也，而可 以济师，将何爱焉？”弗听。出，告二子日：“非神败令尹，令尹 其曰勤民，实自败也。”既败，王使谓之曰：“大夫若入，其若申、 息之老何？”子西。孙伯曰：“得臣将死，二臣止之，曰：‘君其将 以为戮。’”及连谷而死。

晋侯闻之，而后喜可知也。曰：“莫余毒也已！为吕臣实为令尹，民奉己而已，曰在民矣。”
句 其二
朱胜非（宋代）

地藏堂中坐，天鹅岭下行。
花心动
曹勋（宋代）

绿结阴浓，渐南风初到、旧家庭院。细麦落花，圆荷浮叶，翠径受风新燕。乍晴还雨香罗怯，惜柳絮、已将春远。最好处，清和气暖，喜拈轻扇。

好对层轩邃馆。供极目晴云，晓江横练。煮酒试尝，梅子团青，草草也休辞劝。待等闲暇寻胜去，又闲事、有时萦绊。且趁取良辰，醉后莫管。
秀实监丞时惠佳章逋债稍多今因休暇再报一章
王洋（宋代）

人生萍梗踪，端若邂逅期。
奈可人常言，会合信有时。
鄙人初谒郡，故事科童儿。
竹马岂其情，欢笑亦强随。
岂缘特达贤，惜此驽纯姿。
乃信非偶然，三叶亲华枝。
此老辈行高，心事故崛奇。
逃禅昔苏晋，辞荣今介推。
十年守一官，不乐亦不悲。
独设诗中禅，健勇了未衰。
谈空不可攀，且报今年诗。
六州歌头
岳珂（宋代）

海棠开后，红雨洒江濆。春风路，窥杏非，剪葵榛。十三、杨柳女儿腰，东风舞。

云外月，风前絮。情与恨，长如许。想绮窗今夜，为谁凝伫。洛浦梦回留佩客，秦楼声断吹箫侣。正黄昏时候杏花寒，帘纤雨。
淡墨水仙栀子 其一
释居简（宋代）

烁石流金记曝根，古壶疏插煮泉温。翠扶柔玉春无力，独与华风伴月痕。
郊庙歌辞·释奠武成王乐章·亚献终献
佚名（唐代）

贰觞以献，三变其终。
顾此非馨，尚达斯衷。
茅缩可致，神歆载融。
始神翊周，拯溺除凶。
时维降祐，永绝兴戎。
因赋风筝与黄郎偶
李曾伯（宋代）

竹君为骨楮君身，学得飞鸢羽样轻。
出手能施千丈缕，举头可问九霄程。
高穷寥旷宁无力，少假扶摇即有声。
所惜峥嵘能几日，儿曹偻指已清明。
和周涛见寄
金君卿（宋代）

薄宦留连未得归，思亲怀旧两依依。
岭头梅信凭谁去，枕上鸿声到此稀。
君喜及瓜催北嚮，我嗟垂翅倦南飞。
何时共作东都客，不厌京尘化旅衣。
洛出书
郭邕（唐代）

德合天贶呈，龙飞圣人作。光宅被寰区，图书荐河洛。

象登四气顺，文辟九畴错。氤氲瑞彩浮，左右灵仪廓。

微造功不宰，神行利攸博。一见皇家庆，方知禹功薄。
题王文孺臞庵
向子諲（宋代）

仙翁五十鬓犹青，高卧柴门昼亦扃。
茅舍已忘钟鼎梦，蒲轮休亦薜萝亭。
阴森门巷先生柳，寂寞江天处士星。
晚岁田间农事了，闲钞宁戚相牛经。
悼亡诗三首
潘岳（魏晋）

荏苒冬春谢，寒暑忽流易。
之子归穷泉，重壤永幽隔。
私怀谁克从，淹留亦何益。
僶俛恭朝命，回心反初役。
望庐思其人，入室想所历。
帏屏无髣髴，翰墨有馀迹。
流芳未及歇，遗挂犹在壁。
怅恍如或存，回惶忡惊惕。
如彼翰林鸟，双栖一朝只。
如彼游川鱼，比目中路析。
春风缘隙来，晨霤承檐滴。
寝息何时忘，沉忧日盈积。
庶几有时衰，庄缶犹可击。

皎皎窗中月，照我室南端。
清商应秋至，溽暑随节阑。
凛凛凉风升，始觉夏衾单。
岂曰无重纩，谁与同岁寒。
岁寒无与同，朗月何胧胧。
展转盻枕席，长簟竟床空。
床空委清尘，室虚来悲风。
独无李氏灵，髣髴覩尔容。
抚衿长叹息，不觉涕沾胸。
沾胸安能已，悲怀从中起。
寝兴目存形，遗音犹在耳。
上惭东门吴，下愧蒙庄子。
赋诗欲言志，此志难具纪。
命也可奈何，长戚自令鄙。

曜灵运天机，四节代迁逝。
凄凄朝露凝，烈烈夕风厉。
奈何悼淑俪，仪容永潜翳。
念此如昨日，谁知已卒岁。
改服从朝政，哀心寄私制。
茵帱张故房，朔望临尔祭。
尔祭讵几时，朔望忽复尽。
衾裳一毁撤，千载不复引。
亹亹朞月周，戚戚弥相愍。
悲怀感物来，泣涕应情陨。
驾言陟东阜，望坟思纡轸。
徘徊墟墓间，欲去复不忍。
徘徊不忍去，徙倚步踟蹰。
落叶委埏侧，枯荄带坟隅。
孤魂独茕茕，安知灵与无。
投心遵朝命，挥涕强就车。
谁谓帝宫远，路极悲有余。
偈颂一百二十三首
释崇岳（宋代）

大人具大见，大智得大用。
一举定千差，百发而百中。
密赞中兴业，了无毫末共。
福如沧海寿如山，赫赫声名继前踵。
与姚氏三妹谈吴门名胜口号纪游 其四
周桂清（清代）

灵岩山色香溪水，日日横塘渡口迎。若向震湖重把棹，莫釐峰下一帆轻。
泛舟至蜻蜓浦小泊渔村
陆游（宋代）

醉泛蜻蜓浦，咿哑一橹声。
陂塘秋水瘦，墟落暮烟生。
野店曾留醉，樵翁不记名。
相逢虽惘惘，懹抱已先倾。
仲夏寄江南
卢殷（唐代）

五月行将近，三年客未回。梦成千里去，酒醒百忧来。

晚暮时看槿，悲酸不食梅。空将白团扇，从寄复裴回。
寿赵默庵
胡仲弓（宋代）

九十风光老益强，一生长得对东皇。
结成梅子味初实，开尽荼东晚更香。
尧历不随春脚去，周天从此日头长。
年年常记今时节，花满朝冠酒满觞。
呈鲁子翚学士
朱晞颜（宋代）

衰迟谁复念陈人，一室聊堪信屈伸。自笑赤贫难使鬼，那知拙宦不谋身。

十年风雨江湖梦，千里家山笋蕨春。曾向南州拜高节，归来丘垄倍思亲。
句
释净照（宋代）

云归大似谙风势，水咽多应恨世情。
以旧诗寄投谢昌国三首
赵蕃（宋代）

活法公家论，东莱盖有承。
先生真伯仲，小子愧云仍。
昧昧鼠为璞，纷纷虫语冰。
今朝方见佛，平日谩依僧。
玉泉庵
吕希纯（宋代）

瀑布岩东转画旗，拂云穿石上霏微。
抱溪修竹通千个，夹道乔松过十围。
檐外一潭泓翠碧，窗间万斛溅珠玑。
使群不用笙歌拥，漱玉声中岸帻归。
蓝生扩之常虑予召毁故作此解之 其四
邹元标（明代）

人间毁誉寻常耳，定脚江门我最真。千古真人千古眼，尧仁蹠暴总纤尘。
九日会南楼坐客十有二人以人世难逢开口笑菊花须插满头归分韵得归字
李光（宋代）

不用携壶上翠微，南楼风景古云稀。宁辞坐上吹乌帽，应笑篱边候白衣。

举目佳山伤客意，满园丛菊待人归。分题未尽宾僚数，更看纹楸小合围。
诗偈 其七十四
庞蕴（唐代）

有人有所知，有事有是非。闻道无相理，心执不生疑。

五岁更不长，祇作阿孩儿。将拳口里咬，百年不肯离。

假花虽端正，究竟不充饥。都缘痴孩子，不识是权宜。

如来无相理，有作尽皆非。
永嘉经谢公石门山作
郭密之（唐代）

绵境经耳目，未尝旷跻登。一窥石门险，再涤心神懵。

洞壑閟金涧，欹崖盘石楞。阴潭下幂幂，秀岭上层层。

千丈瀑流蹇，半溪风雨縆.兴馀志每惬，心远道自弘。

乘轺广储峙，祗命愧才能。辍棹周气象，扪条历骞崩。

忽如生羽翼，恍若将起腾。谢客今已矣，我来谁与朋。
挂剑台
张耒（宋代）

上国归来岁月深，悲嗟脱剑挂高林。
欲知不负徐君意，便是当年让国心。
句
戴衢（唐代）

坐落千门日，吟残午夜灯。
采桑子 题画
梁鼎芬（清代）

交疏放绿人初静，月上墙来。酒逐愁来。一阵销魂拨不开。

明知镜里颜非昨，心也成灰。梦也成灰。残漏疏钟梦暗回。
闻德寿皇帝庆七十
曾丰（宋代）

尧寿元非啜雉羹，秦皇汉武却营营。
有心去采三山药，何似归休一日兵。
冬至后四日脩供罗汉岩因访丹霞本
李纲（宋代）

道人眼静绝空花，岩壑萧然物外家。十载闻名今始到，庞公真是访丹霞。
积雨书怀
高明（元代）

晓来深院生寒思，五月江城尚裌衣。新水池塘鱼暗长，湿云楼阁燕低飞。

飘零王粲辞家久，牢落潘郎感发稀。却笑炎威都洗尽，夜凉疏雨乱萤微。
重九日阻风京口
顾翰（清代）

寒涛一夜来广陵，望江楼外波层层。晓看失却瓜步市，雨丝织作千鱼罾。

金山濛濛化空翠，一塔烟际浮觚棱。沙头老树高百尺，袅袅忽若风中藤。

我舟欲渡不得渡，如鸟折翼思惊腾。江豚得意颇轩怪，肩背突出冀可乘。

心知此夕是重九，眼有高处谁能登。石尤定厌往来数，中道阻绝聊取憎。

只今健在尽何益，满头华发愁鬅鬙。拾来肥蟹乏钱买，暂守杀戒同枯僧。

谬传京口酒可饮，直疑辨水尝淄渑。催租喜乏俗吏扰，诗成急向篷窗誊。
春风
白居易（唐代）

春风先发苑中梅，樱杏桃梨次第开。
荠花榆荚深村里，亦道春风为我来。
临江仙
韩元吉（宋代）

不恨绿阴桃李过，酴醾正向人开。一尊清夜月徘徊。

花如人意好，月为此花来。

未信人间香有许，却疑同住瑶台。纷纷残雪堕深杯。

直教攀折尽，犹胜酒醒回。
依韵和图南五首·过朝天岭
文同（宋代）

双壁相参万木深，马前猿鸟亦难寻。
云容杳杳断鸿意，风色萧萧行客心。
山若画屏随峡势，水如衣带转岩阴。
生平来往成何事，且倚钩栏拥鼻吟。
箫台八景 其七 东塔云烟
李孝光（元代）

海月四更移塔去，天风万里擘松开。烟销日出无人到，独自看云山上来。
鹊桥仙（烛下看花）
毛滂（宋代）

水精帘外，沈香阑畔，新下红油画幕。百花何处避芳尘，便独自、画春占却。

月华淡淡，夜寒森森，犹把红灯照著。醉时从醉不归家，贤守定、不教冷落。
两虎斗
李东阳（明代）

中原野龙斗未休，两虎私斗真龙忧。
雌虎哮风雄虎避，龙颜一开天为霁。
君不见邯郸虎斗龙不知，关中祖龙不敢欺，当时岂复争雄
雌？
聚星堂前紫薇花
欧阳修（宋代）

亭亭紫薇花，向我如有意。
高烟晚溟蒙，清露晨点缀。
岂无阳春月，所得时节异。
静女不争宠，幽姿如自喜。
将期谁顾眄，独伴我憔悴。
而我不强饮，繁英行亦坠。
相看两寂寞，孤咏聊自慰。
与沈五官李提点饮酒席间作七首 其五
释道济（宋代）

每日贪杯又宿娼，风流和尚岂寻常。袈裟常被胭脂染，直裰时闻腻粉香。
客饷我笋脯一小筐稚而甘澹拟谢
徐渭（明代）

晨觞急十斟，笋脯美辽参。玉版禅师韵，黄冠道士簪。

山存仍受虎，春代并更禽。箨畔夫将妇，随农插绿针。
奉和御制中和节
夏竦（宋代）

中春遘初吉，嘉节著芳名。习习微和扇，欣欣万物荣。

云融才化鹤，谷暖已迁莺。朝野多欢日，风谣会颂声。
张元帅谓予国已亡矣杀身以忠谁复书之予谓商
文天祥（宋代）

高人名若浼，烈士死如归。
智灭犹吞炭，商亡正采薇。
岂因徼后福，其肯蹈危机。
万古春秋义，悠悠双泪挥。
满江红 薄暮碧桃花下
樊增祥（清代）

天碧云横，映夕照、深掩翠帷。纹窗外、碧桃含笑，薄云燕支。

静女羞回红粉靥，仙姝争试茜罗衣。看树头、天际两般霞，交映时。

循苔径，沿碧溪。藉幽草，绕疏篱。挈景仁茶具，来就花枝。

三月绿阴生子晚，一奁红雪靧儿迟。又小楼、一桁绣帘斜，双燕归。
汪孝子诗
徐杞（清代）

习隐辞尘俗，端居葆性真。心惟甘淡泊，质更抱清淳。

盛德孚行路，遗风表搢绅。慈帏期不老，子舍讫终身。

寝膳朝昏切，扶持左右频。疾无烦上药，诚可格明神。

寸草情逾苦，三春景欲沦。瞻容余涕泪，营葬剧艰辛。

不间生存日，宁忘永感辰。双鸠庐上乳，缟兔陇边驯。

自昔传灵异，于君孰比伦。一朝成大暮，千载失完人。

幸际明良会，欣看纶綍新。芳声长不没，图篆勒贞珉。
过谷口元赞善所居（一作赠池阳谷口）
李端（唐代）

入谷访君来，秋泉已堪涉。林间人独坐，月下山相接。

重露湿苍苔，明灯照黄叶。故交一不见，素发何稠叠。
同知枢密程公挽章二首
曹彦约（宋代）

忆昔都城会，论交戊午班。
故书虽绝迹，晚景自贪闲。
契阔形骸外，参差出处间。
重来风作恶，黯淡宝莲山。
寄鹿苑仲章师兄
释云岫（宋代）

鹤态鲐形老此骸，思君每亦寘吾怀。青灯夜榻何时得，共话百年心事乖。
题净因寺
陶弼（宋代）

歌吹深秋节，香灯古佛园。
细泉初落石，远岫正当门。
冥漠君墓
杨备（宋代）

柴垒穿壕见古坟，元嘉东府惠连文。可怜名字知音少，祇使双棺万古闻。
招执中看酴醾
彭汝砺（宋代）

恰是酴醾初盛时，清香终日在尘衣。参差正对金沙拆，散漫更为蝴蝶飞。

日暖绿云长闇淡，春深白雪更霏微。急来相就花前醉，看尽此花春欲归。
和文与可洋州园亭三十咏其二十三荼醾洞
苏辙（宋代）

猗猗翠蔓长，蔼蔼繁香足。
绮席堕残英，芳樽渍余馥。
偕王道观雪中联句 其五
黄裳（宋代）

有景荣千巘，无私瑞九垓。水精排瓦砾，天库委琼瑰。
谒璨老病未能起留二偈示之 其一
陈渊（宋代）

赵州不出三门，净名坚卧一榻。我来堂下便回，此间有问有答。
自中秋月圆木犀开后倡酬络绎今可以止矣再书
虞俦（宋代）

秋月秋花自一回，锦囊收拾靡遗才。
吟馀顾兔毫端满，赋罢文犀纸面开。
十里清香供隐几，三人对影称挥杯。
笑渠冷淡为生活，何似笙歌鼎沸催。
秋景
陆游（宋代）

雨泣苹花老，风摇稗穗长。
昏林喧宿鸟，秋院咽啼螿。
旧学成迂阔，初心堕渺茫。
颓龄尚余几，谁与问苍苍？
龙门八咏。水东渡
刘长卿（唐代）

山叶傍崖赤，千峰秋色多。夜泉发清响，寒渚生微波。

稍见沙上月，归人争渡河。
喻巴蜀檄
司马相如（两汉）

告巴蜀太守：蛮夷自擅，不讨之日久矣，时侵犯边境，劳士大夫。陛下即位，存抚天下，辑安中国，然后兴师出兵，北征匈奴。单于怖骇，交臂受事，屈膝请和。康居西域，重译请朝，稽首来享。移师东指，闽越相诛；右吊番禺，太子入朝。南夷之君，西僰（bó）之长，常效贡职，不敢怠堕，延颈举踵，喁喁然皆争归义，欲为臣妾；道里辽远，山川阻深，不能自致。夫不顺者已诛，而为善者未赏，故遣中郎将往宾之，发巴蜀士民各五百人，以奉币帛，卫使者不然，靡有兵革之事，战斗之患。今闻其乃发军兴制，警惧子弟，忧患长老，郡又擅为转粟运输，皆非陛下之意也。当行者或亡逃自贼杀，亦非人臣之节也。

夫边郡之士，闻烽举燧燔，皆摄弓而驰，荷兵而走，流汗相属，唯恐居后；触白刃，冒流矢，义不反顾，计不旋踵，人怀怒心，如报私仇。彼岂乐死恶生，非编列之民，而与巴蜀异主哉？计深虑远，急国家之难，而乐尽人臣之道也。故有剖符之封，析珪之爵，位为通侯，居列东第，终则遗显号于后世，传土地于子孙。行事甚忠敬，居位安佚，名声施于无穷，功烈著而不灭。是以贤人君子，肝脑涂中原，膏液润野草而不辞也。今奉币役至南夷，即自贼杀，或亡逃抵诛，身死无名，谥为至愚，耻及父母，为天下笑。人之度量相越，岂不远哉！然此非独行者之罪也，父兄之教不先，子弟之率不谨也，寡廉鲜耻；而俗不长厚也。其被刑戮，不亦宜乎！

陛下患使者有司之若彼，悼不肖愚民之如此，故遣信使晓谕百姓以发卒之事，因数之以不忠死亡之罪，让三老孝悌以不教之过。方今田时，重烦百姓，已亲见近县，恐远所溪谷山泽之民不遍闻，檄到，亟下县道，使咸知陛下之意，唯毋忽也。
题永忻寺影堂
项斯（唐代）

不遇修寺日，无钱入影堂。故来空礼拜，临去重添香。

僧得名难近，灯传火已长。发心依止后，借住有邻房。
题陈西老画蜀山图
徐玑（宋代）

壁立青山带峡溪，閒云尽日自高低。
知他春树深多少，应有清猿在裹啼。
送石师正
强至（宋代）

马蹄南出都门路，行客少年春色暮。
花片空随别盏飞，柳条难系征鞍住。
和太傅平章贾魏公咸淳庚午冬大雪遗安抚潜侍
文及翁（宋代）

身游廊庙意山林，六出花开一寸心。
平地尺书叨载史，瞻天班贺齿诸任。
屡丰岁事常如昔，太素风光直到今。
收敛神功放晴景，白河半夜扫层阴。
山中吟
陈允平（宋代）

山深春亦寒，野鸟声绵蛮。
山花随处发，香风吹幽兰。
答家十三茂才儒侠赠诗原韵二章 其二
姚燮（清代）

蝴蝶春灯有逝年，盟梅旧谱倩谁编？罥衣木末愁山鬼，落梦篁阴怨水仙。

帘月沈沈花喷薄，海云莽莽栈钩连。鸊鹈刀短君犹佩，那不挥鹰向九边？
春晦饯陶七于江南同用风字
陈子昂（唐代）

黄鹤烟云去，青江琴酒同。离帆方楚越，沟水复西东。

芙蓉生夏浦，杨柳送春风。明日相思处，应对菊花丛。
访叠彩岩登越亭
朱晞颜（宋代）

不到越亭久，榴花今几红。
江流寒泻玉，山色翠浮空。
百越薰风里，三湘夕照中。
行藏忠仗信，六合本同风。
闺中读书
何玉瑛（清代）

文采翩翩亦未宜，大家遗训恰须知。古来列女非无传，不在多闻在取资。
金刚随机无尽颂·一体同观分第十八
释印肃（宋代）

室内千灯晃，佛有何形状。
如净琉璃中，内现真金相。
送房元直赴北京
严维（唐代）

犹道楼兰十万师，书生匹马去何之。临岐未断归家目，

望月空吟出塞诗。常欲激昂论上策，不应憔悴老明时。

遥知到日逢寒食，彩笔长裾会晋祠。
南乡子 古长乐州旅次
吴小姑（清代）

地近珠池清。浩浩江波送月明。三五珠娘咸问讯，钟情。

家在瑶台第几层。

侬是女书生。小住灵山山秀灵。夫婿善调金缕曲，词成。

常付双鬟唱不停。
次韵王宣义见过夜饮四绝
毛滂（宋代）

崔郎傲兀见孤罴，笔势纵横欲发奇。
赋就何人知犬子，杯深自喜对鹅儿。
庚戌初度和冼秋官桂奇见寿韵
黄佐（明代）

庭梅一何芚，女手一何鹑。去之五百岁，其人若长存。

昊天玄且五，仲尼乃谆谆。胡为事删述，牖此万世昏。

紫阳继濂洛，活水支流繁。得意忘六籍，绝利溯一源。

所以合动静，乾乾养天根。不知老将至，庚戌贞复元。

隆寒诵公诗，蔼蔼逾春温。大音出金石，玄酒开清尊。

悠然曲肱外，白云澹无言。
寄夔漕王中甫
刘克庄（宋代）

旧岁书犹至汉阳，新年梦已隔瞿唐。
西人久苦供军费，南士专营出峡装。
尘暗三边途尚梗，身游万里鬓应苍。
蜀山闻说多仙者，试为余求辟谷方。
采石渡
王景月（宋代）

兴亡怀此渡，贯酒易为醺。
数树松青处，千年李白坟。
晓山看夜雪，淮甸没江云。
牛渚矶边过，惊涛不可闻。
次马伯庸少监赠经筵官虞司业诗韵
张养浩（元代）

簪绅星聚掖垣西，芸蕳含光动列奎。日上嵎夷鸣綵凤，春生灵囿育斑麛。

宽仁自弭桑林异，浚哲谁云大麓迷。佔毕小臣叨进读，涓埃无补愧栖栖。
山居杂颂七首 其五
饶节（宋代）

华严台上平如掌，自是游人路不通。要识普贤真境界，乱山如浪涌云中。
广陵大雪
韩琦（宋代）

淮南常岁冬犹燠，今年阴沴何严酷。黑云漫天一月昏，大雪飞扬平压屋。

风力轩号助其势，摆撼琳琅摧冻木。通宵彻昼不暂停，堆积楼台满溪谷。

有时造出可怜态，柳絮梨花乱纷扑。乘温变化雨声来，度日阶庭恣淋漉。

几萦寒霰不成丝，骤集疏檐还挂瀑。蛰蛙得意欲跳掷，幽鹭无情成挫辱。

罾鱼江叟冰透蓑，卖炭野翁泥没辐。闾阎细民诚可哀，三市不喧游手束。

牛衣破解突无烟，饿犬声微饥子哭。我闻上天主时泽，亦有常数滋农谷。

膏润均于一岁中，是谓年丰调玉烛。此来盛冬过尔多，却虑麦秋欠沾足。

太守忧民仰天祝，愿曙氛霾看晴旭。望晴不晴无奈何，拥被醉眠头更缩。
满江红·绿盖纷纷
黄裳（宋代）

绿盖纷纷，多少个、云霄仙子。应是有，瑶池盛会，靓妆临水。无奈轻盈风信急，瑞香乱翟红相倚。谁共吟、此景竹林人，桃溪士。时雨过，明珠细。朝雾染，香腮腻。轻舟破幽径，烦襟都洗。每一朵须寻华池景，寿觞边偶得龟千岁。乘兴泻、云液落新荷，休辞醉。
遣僧通嗣书
释悟本（宋代）

射杀南山老大虫，行人从此路头通。
年来猎犬浑无用，卧对千峰与万峰。
将归南平赋别罗斗明
刘崧（元代）

五月辞滕阁，南船遇北风。故人一相见，乃在太湖东。

湖东无数垂杨柳，执手殊乡惊忽聚。回舸沽酒豫章楼，且复维舟为君住。

忆我往年游潋川，城南日出花如烟。龙王潭上钓秋水，太傅岩前听瀑泉。

洞门盘盘万松引，更爱灵山石如笋。当时题句最思君，南海云涛隔飞隼。

何年海上却东归，栖息瑶冈掩素扉。春雨歌残紫芝曲，秋风吹老绿萝衣。

南州萧瑟风尘起，跃马提兵从此始。野狐不敢向南号，宝石峰前阵如蚁。

知君卓荦负奇才，离乱相逢心眼开。绣衣使者入闽海，揽辔定觅君同来。

龙沙吹雪日欲落，旌阳仙居久寂寞。人生富贵徒尔为，须把高怀付酣酌。

我有古剑青芙蓉，起舞莫惜千钟空。明日开帆上江去，思君却望水西峰。
感兴
李冶（唐代）

朝云暮雨镇相随，去雁来人有返期。
玉枕只知长下泪，银灯空照不眠时。
仰看明月翻含意，俯眄流波欲寄词。
却忆初闻凤楼曲，教人寂寞复相思。
偶成
杜范（宋代）

短篷支枕看青山，山意闲如人意闲。
飞过白鸥何处宿，宿时莫向急边滩。
赠郡相黄葵初暂还宜阳二章 其二
张萱（明代）

合江春暖片帆开，长啸一声归去来。身退何妨共分谤，功高自足起群猜。

拂衣且暂寻初服，高枕休坚卧草莱。圣代只今求故剑，徼天旧衮去仍回。
诗一首
华镇（宋代）

尽日道途经曲直，连天林木见高低。况多田野迎秋稼，亦有人家报午鸡。

宁觉身逾江尾外，祇疑地是海唇西。此心不解分明想，眼界多为近事迷。
波罗
云名山（明代）

自学山僧断鬼魔，何曾惯念阿弥陀。真如般若头头是，更喜波罗密法多。
极相思
佚名（宋代）

一番雨过横塘。
徵招（九日登高）
张涅（宋代）

江蓠摇落江枫冷，霜空雁程初到。万景正悲凉，奈曲终人杳。登临嗟老矣，问今古、清愁多少。一梦东园，十年心事，恍然惊觉。

肠断，紫霞深，知音远、寂寂琴凄调。短发已无多，怕西风吹帽。黄花空自好。问谁识、对花怀抱。楚山远，九辩难招，更晚烟残照。
星子县阻风
邓雅（元代）

冬十二月朝天关，我船正泊星子湾。祈灵已谒晏侯庙，举目更子匡庐山。

风涛汹涌阻行色，岁事峥嵘悲旅颜。是身安得生羽翼，飞上九天浑未艰。
颂古四十五首 其四
释慧远（宋代）

家常待客劝三杯，鸩酒不消吃一盏。当时裂破夜叉头，顶门突出醯罗眼。
游圭峰二十首 其三 玄帝殿
李之世（明代）

北极是天都。玄冥护赤符。风云开法阵，营卫肃辰枢。

玉节时趋阙，商飙飒戒途。千年香火地，斜日锁金铺。
不寐二首 其二
牛焘（清代）

就枕忽不寐，东楼为一开。回风自萧瑟，孤雁正徘徊。
兴安
张孝祥（宋代）

提封连岭海，风土似江吴。仙去山藏乳，商归斗算珠。

劭农多乐岁，厉俗有通儒。已过炎关了，吾行且缓驱。
好事近
陈三聘（宋代）

枝上几多春，数点不融香雪。纵有笔头千字，也难夸清绝。

艳桃秾李敢争妍，清怨笛中咽。试策短筇溪上，看影浮波月。
千秋岁（寿）
张元干（宋代）

相门出相，和气浓春酿。传家冠珮云台上。庞眉扶寿杖。绿发披仙氅。星两两。泰阶已应升平象。玉砌兰芽长。定向东风赏。添彩袖，褰罗幌。丝簧俱妙手，珠翠争宫样。江海量。年年醉里翻新唱。
将军行
张籍（唐代）

弹筝峡东有胡尘，天子择日拜将军。蓬莱殿前赐六纛，

还领禁兵为部曲。当朝受诏不辞家，夜向咸阳原上宿。

战车彭彭旌旗动，三十六军齐上陇。陇头战胜夜亦行，

分兵处处收旧城。胡儿杀尽阴碛暮，扰扰唯有牛羊声。

边人亲戚曾战没，今逐官军收旧骨。碛西行见万里空，

幕府独奏将军功。
周秀才出家求颂
释正觉（宋代）

标心脱帽法丹霞，借力堂前划草些。
塞上不须嗟失马，杯中端俗断疑蛇。
久怀甘露濯尘骨，将意丛林开觉华。
古渡雪芦明月共，一壶秋色属吾家。
惜奴娇
巫山神女（宋代）

瑶阙琼宫，高枕巫山十二。睹瞿塘、千载滟滟云涛沸。

异景无穷好，闲吟满酌金卮。忆前时。楚襄王，曾来梦中相会。

吾正鬓乱钗横，敛霞衣云缕。向前低揖。问我仙职。

桃杏遍开，绿草萋萋铺地。燕子来时，向巫山、朝朝行雨暮行云，有闲时，只恁画堂高枕。
双调忆王孙·赏荷
李清照（宋代）

湖上风来波浩渺。秋已暮、红稀香少。水光山色与人亲，说不尽、无穷好。
莲子已成荷叶老。青露洗、蘋花汀草。眠沙鸥鹭不回头，似也恨、人归早。
迩英阁早直
郑獬（宋代）

绿树荫脩廊，云深别殿凉。星文开帝座，玉色泛天光。

大典尊周孔，名家盛汉唐。自怜携钓手，持笔翠旒旁。
大父遣赴奉天 其三
方观承（清代）

痛哭辞先灵，孤榇悬野戍。从此万里天，瞻云空陟岵。

来日拜庭前，音容杳孺慕。何时封树安，终身守陇墓。

寂寂龙眠山，悠悠开塞路。春草枯中肠，悲风鸣碛树。
望江南 月词五首 其一
熊琏（清代）

长门月，永夜怨凄凉。露湿瑶阶罗袜冷，一帘风静百花香。

树色隐昭阳。
文宣王及其弟子赞
宋高宗（宋代）

惟时义方，有子诚孝。
怡怡圣域，俱膺是道。
暮春舞雩，咏歌至教。
师故与之，和悦宜召。
和石田翁落花诗七首 其五
王建极（明代）

看花兴懒厌追陪，门掩春光强半回。红着树时风已妒，绿成阴半雨犹催。

盈盈堆径阿谁惜，款款敲窗若个来。搅得情怀无可奈，呼童且覆掌中杯。
哭夫
傅大询（宋代）

三十功名四十亡，有才无寿两堪伤。夫妻镜里鸾分影，兄弟群中雁失行。

数尺红罗书姓字，一堆黄壤盖文章。我来不敢高声哭，只恐猿闻也断肠。
读叶子元诗题其后
叶适（宋代）

心閒误比游丝转，境胜空疑浊燄流。我亦输君闻早觉，醉吟都与句中收。
渔樵耕牧（四首）
黎扩（明代）

南村北村雨足，十亩五亩秧齐。
带月肩犁未出，催人布谷先啼。
题崔秀才里居
王建（唐代）

自知名出休呈卷，爱去人家远处居。

时复打门无别事，铺头来索买残书。
题束季博山园二十首·山亭
牟巘五（宋代）

扪萝上复上，未省所历高。
忽与归鸿值，万里一羽毛。
夜泊吴江
纪昀（清代）

已是银蟾挂柳梢，才收官舫泊塘拗。昏烟欲合孤城闭，远水微明小港交。

寒鹭多情时近客，栖乌贪睡懒离巢。玲珑方塔犹相伴，一夜风铃尽意敲。
李参政折赠黄香梅与八咏俱至用韵以谢
魏了翁（宋代）

冰魂玉骨一枝春，风格南昌旧了真。
谁幻神仙黄白术，时装近日太尖新。
贺圣朝
佚名（唐代）

白露点，晓星明灭，秋风落叶。故址颓垣，冷烟衰草，

前朝宫阙¤

长安道上行客，依旧利深名切。改变容颜，消磨今古，

陇头残月。
正始中时人谣
佚名（魏晋）

何邓丁。乱京城。
再和元礼春怀十首
黄庭坚（宋代）

风光琰琰动春华，回首烟波万里赊。
山似翠屏西子国，溪如罨画越王家。
顶山
卢大雅（明代）

路转青枫径，泉通古石桥。规模灵隐小，景像上方遥。

书壁藤牵袂，寻源草没镳。每怀登览日，东海暮生潮。
和奇父二首 其一
胡寅（宋代）

示病维摩体暂癯，习閒中散礼诚疏。已知道义能相与，故使情交得自如。

前日又欣挥麈尾，何时重见命巾车。栖迟甘就衡门下，不见龙章卧草庐。
赋得风动万年枝
韦纾（唐代）

嘉名标万祀，擢秀出深宫。嫩叶含烟霭，芳柯振惠风。

参差摇翠含，绮靡舞晴空。气禀祯祥异，荣沾雨露同。

天年方未极，圣寿比应崇。幸列华林里，知殊众木中。
寄四明教主
释秘演（宋代）

古疏传深旨，清流照瘦颜。
四方来问道，半世不离山。
养鹤怜终洁，看云许共间。
仍闻焚纪质，几欲别人间。
次韵木缊之题挹爽书院
许及之（宋代）

岁月多歧路，生涯几短亭。归来故人眼，相对旧时青。

诗带烟霞寄，园知杖屦经。预愁逃社去，湖外渺沧溟。
对月
李龏（金朝）

水上重楼闭，虚空云尽收。十分今夜月，一片玉晨秋。

祇有诗能写，都无价可酬。寥寥飞鹊外，歌吹在青楼。
夏日宿秘书姚监宅
李频（唐代）

贵宅多嘉树，先秋有好风。情闲离阙下，梦野在山中。

露色浮寒瓦，萤光堕暗丛。听吟丽句尽，河汉任西东。
和孔密州五绝 其一 见邸家园留题
苏轼（宋代）

大旆传闻载酒过，小诗未忍著砖磨。阳关三叠君须秘，除却胶西不解歌。
庭中珍鸟口号 其三
屈大均（明代）

琼州倒挂最知风，鹦鹉西洋色更红。银了不如金了好，不须剪舌语音通。
和韩李花 其一
王十朋（宋代）

春风入园林，万卉以艳争相夸。胡为此仙李，颜色憔悴堪咨嗟。

棱棱瘦树数点雪，半醒半睡风攲斜。枯枝肤剥少生意，况有疥癣相孽芽。

不如免葵及燕麦，妍媚春色摇纤葩。下自成蹊直虚语，谁肯顾盼留香车。

顾我逢春少行乐，老眼日有文书遮。自怜衰飒已如许，那更对此愁人花。
知吴致政韵
吴芾（宋代）

晚学知谁继后尘，乡闾旧仰老成人。
门无车马何妨静，室有诗书不厌分。
闹里抽身甘寂寞，閒中觅中鬭清新。
杖藜莫惜频过我，共醉床头满榼春。
庆元二年恭上太皇太后皇太后太上皇帝太上皇
佚名（隋代）

荣怀之庆，莫盛于斯。
三宫四册，五叶一时。
德阜而岂，福大而滋。
子子孙孙，于时保之。
颂古一百则
释正觉（宋代）

收尽余怀厌事华，归来何所是生涯。
烂柯樵子疑无路，挂树壶公妙有家。
夜水金波浮桂影，秋风雪阵拥芦花。
寒鱼著底不吞饵，兴尽清歌却转槎。
西江月·堂下水浮新绿
朱熹（宋代）

堂下水浮新绿，门前树长交枝。晚凉快写一篇诗。不说人间忧喜。身老心闲益壮，形癯道胜还肥。软轮加璧未应迟。莫道前非今是。
题邱菽园「星洲选诗图」
洪繻（清代）

南溟万里海水黑，游人到此俱失色。诗卷空留天地间，珊瑚直沈波涛侧。

儋崖久已无名儒，峒黎岂复知苏轼！况自贡道当时绝天家，南洋万国已阻万重沙。

衣冠文采风流尽，言语侏禽教化差。不迎白虎周符节，且罚黄龙汉使槎。

此时纵来青云士，如以衣裳卖越市。世界烽烟炮火多，夷歌起时弦歌止。

倘逢世上操觚人，不啻海滨逐臭子。谁知豪杰出芦中，独回窄袖乘长风。

怀铅握椠星洲东，大笔一扫万尘空。汉、唐遗族有生聚，舜、禹苗裔非洪濛。

身自南来心自北，应有悲歌哀家国。狂澜不断欧罗巴，痛泪无穷波罗的。

李、杜百篇寄远邮，板荡八章吟绝域。我从王子慕邱迟，亦在天南沦迹时。

绝口不谈寰中事，杜门罕驰海外诗。忽由图里见君面，不夷、不夏匡解颐。

想见掷笔鸡林地，折尽浮海扶桑枝。孔融、德祖大小儿，贾山、鼌错新相知。

君也置喙于其际，令我闻之轩须眉。云何避祸忽变计，朱公赎罪千金赀。

南海虽得云雾披，此生未免付聋痴。今日閒情操选政，蛟龙岛国平如镜。

星辰时从海底回，日月每向涛头迸。七洲洋过接昆崙，昆崙奴奉陶岘令。

鼠毫麋墨长髯来，犀角象牙奇物竞。更闻炎方出翠毛，片羽值得黄金绦。

君也见诗如见宝，沧海一钓连六鳌。人生时事不称意，浮沈一身无位置。

惟有饮酒与放歌，足以幕天兼席地。二三素心共擘笺，传之千秋成韵事。

恨余阻隔万重山，蓬莱可望不可致！题诗寄与海西头，拍海鹍鹏云生翅。
中{左氵右霝}泉旧在扬子江心今题金山寺井曰
林景熙（宋代）

蜀波万里与淮连，扬子江心浪折天。
陆羽当年亦奇士，骊龙蛰处识名泉。
金鳌背上汲清泠，僧说龙移远脉灵。
若定此泉为第一，惠山未必服中{左氵右霝}。
灵岩披云台十颂 其三
释怀深（宋代）

拄筇台畔自腾腾，野草闲花照眼明。绿水青山皆旧物，鸟啼猿笑别无声。
题画卷五首
范成大（宋代）

秋晚黄芦断岸，江南野水连天。
日色微明鱼网，鴈飞行人苍烟。
逢庄纳因赠
皇甫冉（唐代）

世故还相见，天涯共向东。春归江海上，人老别离中。

郡吏名何晚，沙鸥道自同。甘泉须早献，且莫叹飘蓬。
湖上
顾逢（宋代）

湖边春已过，正是绿阴时。
独步无人处，微吟得意诗。
斜阳浮舴艋，远水立鸬鹚。
物命真堪惜，游鱼脱钓丝。
偈颂十五首 其七
释慧方（宋代）

用一玄，拶破髑髅前。用二玄，照用在机先。用三玄，物我两俱全。

用一要，个中明得兆。用二要，机俊未为妙。用三要，觌面须回照。
句 其一
杜捍（宋代）

铁乌老龙挺，谁为辨雌雄。
早春
赵雍（元代）

高卷珠帘日渐长，梅花庭院雪飘香。闲倚阑干看新柳，不知谁为染鹅黄。
湘月·天风吹我
龚自珍（清代）

壬申夏泛舟西湖，述怀有赋，时予别杭州盖十年矣

天风吹我，堕湖山一角，果然清丽。曾是东华生小客，回首苍茫无际。屠狗功名，雕龙文卷，岂是平生意？乡亲苏小，定应笑我非计。
才见一抹斜阳，半堤香草，顿惹清愁起。罗袜音尘何处觅，渺渺予怀孤寄。怨去吹箫，狂来说剑，两样销魂味。两般春梦，橹声荡入云水。
向和卿览余诗见赠次韵奉酬
杨时（宋代）

杜陵头白长昏昏，海图旧绣冬不温。
更遭恶卧布衾裂，尽室受冻忧黎元。
诗人穷愁自古尔，岂若种艺依青门。
嗟予老懒世不用，穷巷久雨无高轩。
虫鸣鸟噪感时节，嫠不恤纬羞前方。
残章断简弃不录，自愧潢潦无根源。
君胡衮字富褒饰，三复妙语将谁论。
知君独负青云器，欲使饥者名长存。
放塘
释居简（宋代）

截断众流元止止，踏翻一窍便滔滔。休论未达其源底，佛也不知来处高。
绍兴祀岳镇海渎四十三首
佚名（隋代）

司历告时，惟孟之春。
爰举时祀，旅于有神。
鼓钟既设，珪帛具陈。
阜蕃蔗物，以福我民。
咏柳
韩偓（唐代）

褭雨拖风不自持，全身无力向人垂。
玉纤折得遥相赠，便似观音手里时。
与嵩禅人
释正觉（宋代）

乌石岭头相见，长生路上常逢。正是游山时节，落华芳草蒙茸。
郑君瑞示同诸公游定空佳什仆亦久欲与君现状
毛滂（宋代）

佳哉五英隽，并驾玉为林。
倾盖分不浅，好山情已深。
春光不约略，晴意恰沉吟。
老病示堪出，诗锋遥见侵。
题画二首 其二
张耒（宋代）

苍苍老石守寒丛，雪洒林鸠美睡中。鹑傍陈根饥更啄，雀栖高蘖瞑愁风。
词笑令（⑨烟中怨）
秦观（宋代）

诗曰：鉴湖楼阁与云齐。楼上女儿名阿溪。十五能为绮丽句，平生未解出幽闺。谢郎巧思诗裁翦。能使佳人动幽怨。琼枝璧月结芳期，斗帐双双成眷恋。

眷恋。西湖岸。湖面楼台侵云汉。阿溪本是飞琼伴。风月朱扉斜掩。谢郎巧思诗裁翦。能动芳怀幽怨。
江陵酒中留别坐客
吕温（唐代）

寻常纵恣倚青春，不契心期便不亲。

今日烟波九疑去，相逢尽是眼中人。
和阎士和望池月答人
皎然（唐代）

片月忽临池，双蛾忆画时。光浮空似粉，影散不成眉。

孤枕应惊梦，寒林正入帷。情知两处望，莫怨独相思。
秋晚由震泽松陵入嘉禾道中作 其一
祝允明（明代）

晚发西南郭，秋深雨气偏。人家低似岸，湖水大于天。

日崦长如阁，风樯不用牵。辞燕还入越，才费半流年。
招隐三首
何梦桂（宋代）

别后频惊束带宽，相逢亦复笑苍颜。
只今岁月青牛老，何处烟苍白鸟閒。
千古心期寒绿绮，十年世事堕黄间。
修篁倚遍空茳暮，枉杀招呼费小山。
月中炬火发仙山驿，小睡射亭五首
杨万里（宋代）

道是宵征即晓光，若言明发未朝阳。
月华露气山兼水，享尽人间第一凉。
七月朔集于河沙方允
赵鼎臣（宋代）

解佩时时梦汉滨，不将喜事报交亲。围棋赖作争先客，买妾方成得意人。

乍看梳装传内样，剩供头面买时新。拚须一醉金钗侧，莫向樽前著暗巡。
游瑞泉
陈宓（宋代）

久作灵岩想，重来一洒然。
山排几上石，海挹研中泉。
句出青云外，禽归夕照边。
去城曾几远，能不日盘旋。
舟中
曹鈖（清代）

晴日动林皋，渔人荡轻橹。扁舟随意放，岩花齐欲吐。

村疏烟火稀，山深树石古。远望列群峰，一一青可数。
山亭宴 吴山挹峰馆同人夜集
姚燮（清代）

瀛壶高处开仙馆。集巾钗、胜游堪选。置酒与峰平，正残叶、灵鸦飞倦。

夕烟催月月催灯，水笛唱、山楼钟断。风袖渐生凉，把四幕、钩垂遍。

苦侬暗抱芙蓉怨。怨深时、忍教醉浅。酒暖浙生春，且狎梦、花柔絮软。

只堪明日各东西，散雁影、秦台吴苑。起自拍阑歌，一激湖云转。
山居深趣图
吴镇（元代）

猗欤太史诸王孙，生绡画出昆仑根。枯槎菌蠹厄野火，溪园秋雨琅玕繁。

天寒岁暮碣石馆，囊书日见玄云翻。持向故山茅屋底，倚看屈曲大江奔。
崇山图七贤诗
张嵲（宋代）

短壑长松经始余，次山无往不从吾。
便应扫尽陈踪迹，摹作三溪少隐图。
【南吕】骂玉郎过感皇恩采茶歌_闲愁闲闷都
未知作者（元代）

闲愁闲闷都在咱心上，我其实难割舍俊娇娘，想着咱同眠同宿销金帐。今日
个逢间阻，受坎坷，遭魔障。则为这板障娘娘，两个怎生成双，生克支拆散鸾凰，
猛可里分散莺燕，忽剌地打散鸳鸯。想起长吁万声，不由人雨泪千行。闷厌厌倚
着绣枕，情脉脉靠着画屏，冷清清对着银。我欲待不思量，不思量那娇娘，不
思量除是铁心肠。想着每日欢娱嫌夜短，今宵寂寞恨更长。昨宵共俺相逢处，心
厮爱饮芳醑，轻怜痛惜花深处。本待效连理枝，成就了夫妇心，匹配了姻缘事。
起初里似水如鱼，下场头感叹嗟吁。想俺这意中人，心上有，争奈眼前无。不争
你花残月缺，显的我离恨心毒。担寂寞，受惨切，捱萧疏。等到二更初，负心的
那寒儒，闪的我碧桃花下凤鸾孤。离恨人担离恨苦，断肠人送断肠书。
仙家道可道非常道，山涧下盖一座草团标，一任您龙争虎斗干戈闹。这个是
白面猿，朱顶鹤，相随着。俺则待丫髻环绦，草履麻袍。闲时节摘藤花，掘竹笋，
采茶苗。或时炉中炼丹，闲访渔樵。共知交，饮浊醪，乐陶陶。
系一抹吕公绦，挂一个许由瓢，不强如乌靴象简紫罗贵人头上不曾饶。
牛羊犹恐他惊散，我子索手不住紧遮拦。恰才见枪刀军马无边岸，唬的我无
人处走。走到浅草里听，听罢也向高阜处偷睛看。吸力力振动地户天关，唬的我
扑扑的胆战心寒。那枪忽的早刺中彪躯，那刀亨地掘倒战马，那汉扑地抢下征鞍。
俺牛羊散失，您可甚人马平安？把一座介丘县，生纽做枉死城，却翻做鬼门关。
败残军受魔障，德胜将马顽奔。子见他歪剌剌赶过饮牛湾。荡的那卒律律红尘遮
望眼，振的这滴溜溜红叶落空山。
东风常锁眉峰翠，烟淡淡绿依依，莺花不管人憔悴。罗带分，翠袖湿，金钗
坠。
央及煞蝶使蜂媒，嫩红娇翠。为春愁，因春瘦，怕春知。遗恨满天，芳草萋
萋，粉墙低，红杏闹，费诗题。雁来稀，音信迟，休教淡了远山眉。春色满帘入
罗帏，不禁窗外晓莺啼。
妆台目断鳞鸿信，山隐隐水粼粼，方知人远天涯近。柳带愁，花笑人，莺啼
恨。
断送残春，冷落芳樽。怨东风，飞暮雨，锁春云。低垂绣帘，深掩朱门。绿
窗寒，银烛暗，翠衾温。篆烟分，香熏，重教金鸭暖梅魂。准备新愁调玉轸，
安排肠断待黄昏。
风光不管人憔悴，风淅沥雨霏微，伤时触景闲萦系。心似烧，意似痴，情如
醉。
绣幕低垂，画阑空立。盼清明，巴上巳，过寒食。庭院静悄，台榭狼籍。千
红谢，万紫凋，绿阴肥。恨春迟，早春归，春愁春恨锁双眉。鹧鸪飞来春事已，
子规声断日平西。
四时唯有春无价，尊日月富年华，垂杨影里人如画。锦一攒，绣一堆，在秋
千下。语笑忻恰，炒闹喧哗。软红乡，簇定个，小宫娃。彩绳款拈，画板轻查。
微着力，身慢举，拽裙纱。众矜夸，是交加，彩云飞上日边霞。体态轻盈那闲雅，
精神羞落树头花。
钱塘自古繁华胜，和靖咏子瞻评，西湖堪与西施并。浓淡妆，昼夜观，俱相
趁。
宜雨宜晴，堪赏堪称。曲岸边草茸茸，高峰畔云淡淡，断桥下水泠泠。临荷
浦视鱼，傍柳岸闻莺。游竹院，玩葛岭，压兰亭。云出岫罩南屏，日衔山遇西林。
现出那雷峰晚照似蓬瀛，九井三潭五云生，六桥烟柳胜丹青。金山寺里诗为证，
言心事诉离情，分明唤省临川令。空懊恼，谩哽咽，心无定。
天地澄清，月华悬镜。唤梢公，疾解缆，莫消停。泠泠的露冷，淅淅的风生。
齐摇棹，伊哑鸣，畅凄清。听江声，浪初平。一帆风送蓼花汀。没兴的双郎为苏
卿，画船儿直赶到豫章城。
薰风亭
刘仲堪（宋代）

兹亭最高峙，势与群峰仵。
层轩一以临，万物皆下顾。
赓歌音久绝，缔构意何古。
猿鸟岂有知，腾翔如率舞。
次韵陈丈陈丈宣城人欧公诗云共防梅老敌难当
周孚（宋代）

诗似梅翁不易当，公今后出更专场。自来不数王杨辈，平处犹参沈鲍行。

梅柳作新还此际，江山增重信吾乡。会须乞取飞霞佩，老藉犹能与颉颃。
句 其一
楼楚材（宋代）

看来固是最低树，外此都无许大花。
题之禅老许以草庵见处作诗以约之
秦观（宋代）

橡叶冈头释马衔，区中奇观得穷探。
岸空飞鼠声相应，江静群峰影倒涵。
居士碧云裁秀句，道人哀玉扣清谈。
偶成二老风流事，不是三乘宿草庵。
郡中书事寄默然上人
姚合（唐代）

郡中饶野兴，过客亦淹留。看月江楼晓，寻山石径秋。

意归何处老，谁免此生愁。长爱东林子，安禅百事休。
章仇公席上咏真珠姬（章仇公，大历中蜀州刺史）
范元凯（唐代）

神女初离碧玉阶，彤云犹拥牡丹鞋。
应知子建怜罗袜，顾步裴回拾翠钗。
将之荣州取道青城
陆游（宋代）

倚天山作海涛倾，看遍人间两赤城。
自笑年年随宦牒，不如处处得闲行。
草痕沙际犹余绿，枫叶霜余已带赬。
归去还堪吒儿辈，锦囊三十六峥嵘。
送丁牧仲新除奉常寺簿入朝
杨万里（宋代）

帝念潜龙雪邸臣，宠光玉树照青春。
家藏履舄星辰旧，天借旗常日月新。
从此云霄君稳步，向来鵷鹭我曾邻。
曲台簿正多廊庙，西府璇枢是一人。
同沉右率诸公赋鼓吹曲名 临高台
谢朓（南北朝）

千里常思归。
登台临绮翼。
纔见孤鸟还。
未辨连山极。
四面动清风。
朝夜起寒色。
谁知倦游者。
嗟此故乡忆。
九和
刘克庄（宋代）

贯索星明方用事，金花帖至枉标名。
朝无左或容邹子，家有婵媛詈屈平。
忍使衣冠同坐锢，未闻逢掖自机坑。
还乡何止交游绝，鸥鸟逢渠也自惊。
西河·金陵怀古
周邦彦（宋代）

佳丽地。南朝盛事谁记。山围故国绕清江，髻鬟对起。怒涛寂寞打孤城，风樯遥度天际。
断崖树，犹倒倚。莫愁艇子曾系。空余旧迹郁苍苍，雾沉半垒。夜深月过女墙来，伤心东望淮水。
酒旗戏鼓甚处市。想依稀、王谢邻里。燕子不知何世。入寻常巷陌人家，相对如说兴亡，斜阳里。
送蒋谂庭宰黔中
陶士僙（清代）

闻说黔中事，君行我慨然。猿声千岭月，烽火百蛮天。

德舞虞廷羽，风清宓子弦。须知怀远意，不事枕戈眠。
齐天乐 题朱锡鬯烟雨归耕图
龚翔麟（清代）

不朝不野无拘束，白发也添千缕。竹笠冲烟，棕鞋踏草，旧日沙堤慵住。

孤行谁侣。任南粤东齐，有时燕楚。十载飘零，而今可是那情绪。

消魂赢得艳句。惹逢迎到处，归计迟暮。长水依然，竹垞无恙，况有灯前儿女。

先生休矣，便归也何妨，学为农圃。姜蔗湖田，春锄长带雨。
颂古三十九首 其二十八
释道枢（宋代）

看人骑马打毬子，不觉今朝入院迟。官路雪残春正好，江梅著意要题诗。
送竹洲叶成之归省后参学
葛绍体（宋代）

禾兴望金华，东西渺天涯。
西园堂上翁，鬓影霜欲欺。
如何二十年，书夜梦见之。
归荣岂不乐，旅琐宁频归。
我来惠而好，鸥浪相追随。
青灯几言话，白云每翻思。
昊天鉴中扃，少惬平生期。
贡帏秋扬舲，监学春舞旗。
趋庭问先及，喜色开霜眉。
寿日长至初，百拜迎春祺。
香罍金翠行，画烛舞绣围。
桂枝茂纷纷，椿树阴迟迟。
君才天下选，一百千里驰。
八咏赋平远，双溪照清漪。
来来快着鞭，了此一段奇。
夏夕青野堂卧月
郑善夫（明代）

海月团芳夜，园庐引绪风。琴书栖榻晏，岩壑与人同。

尚泽南山雾，终怀北极枫。黄虞忽到梦，伊郁卧隆中。
句
元绛（宋代）

可惜闽州风物好，一生魂梦到三山。
题县八景 其三 江头渔聚
张士猷（明代）

渔父归来晚，江头聚钓船。风波千丈雨，桑柘一村烟。

明月宜沽酒，鲈鱼颇值钱。醉眠春梦醒，坐看水沤圆。
夏日卷山勺水处独酌
胡式钰（清代）

间居颇无喧，溪清时在目。葭菼日又好，脩脩如翠竹。

炎天饮亦佳，薄酌抒幽独。微风生肘腋，余凉借乔木。

我醉还可歌，颓阳渐离屋。
原仲致中寄梅雪二诗再次前韵 其二
刘子翚（宋代）

饭了意行忘远近，翛翛老眼入疏梅。愁边赏味平生剧，乱后横疏几度开。

胜韵撩诗频呫嗫，冷香薰梦破咍台。莫将花客轻题品，自有渠侬十倍才。
一鹭先立池中，有双鹭自外来。先立者逐之，
杨万里（宋代）

鹭鹚各自有食邑，长恐诸侯客子来。
一鹭忽追双鹭去，穷追尽处始飞回。